钦定古今图书集成/方舆汇编/职方典/第1187卷 > 荆州府山川考一 府县志合载
## 钦定古今图书集成/方舆汇编/职方典/第1187卷 > 荆州府山川考一 府县志合载

本府。〈江陵县附郭。〉

龙山　，南条荆山之属山也。晋桓温九日同参佐孟嘉宴，此风落嘉帽，温遣孙盛为文以嘲之，嘉亦为文答之，尤美丽。后人因建“落帽台” 以表之。

掷甲山　在城西北隅。西南隅曰卸甲山，相传吕蒙袭荆，城内诸军弃甲于此。上有关圣祠。八岭山　在城西北四十里，蜿蜒若游龙，张太岳有句云：“笙凤度云回仗影，洞龙衔雨听松声。” 其上崇岭有八，明辽国诸王墓在焉。

纪山　，在城西北四十里，荆之主山也。西北与当阳诸山相接。昔智者祥师卓锡于此，上有龙湫。

岳山　在城东五里，有亘垣焉，耸峙若门，沃野可居，一曰“岳山坝。” 吴元年甲辰，大将军徐达兵屯于此，故又名“岳山寨。”

马山　，《名胜志》云：“在龙山之西，明赠光禄卿钱𬭚葬此。”

大晖山　自八岭山至西城北，长冈绵亘，上建大晖观。观前虬松偃盖，长桥跨水，踞一郡胜概。西山　在城西，沮、漳之水由此。晋王子猷为桓车骑参军，以手版抵颊，云“西山朝来致有爽气。” 东山　在城东，即古岭先峰也。今松甲山、马房山一带皆是。

天皇山　，在护国寺后，一培𪣻也。寺创于后梁，改建于李唐。或曰：庖羲亦号天皇，葬于南郡，此或其迹躔与？习凿齿曰：“昔伏羲葬于南郡，是固冠剑珮舄之乡也。” 稽功山　，在郡城北。相传高氏建城日，稽课土功于此，因名。

《蛇如山　》，在城东十里，塔桥之北。皆故冢马鬣也。

画扇峰　在城东安澜门外。《荆州记》云：“修竹亭西一峰，迥然西映落月，远而望之，若画扇然。好事者穴土为洞，亦曰画扇洞。”

赤坂冈　在《纪南》城南。冈下有渎水，东北流入城，曰“子胥渎。”

豫章冈　，在沙津北。豫章口、豫章台，皆因以名。斑竹冈　，《江陵记》云：“去城五十里，楚平王墓在焉。” 韩翃《送人至江陵》诗：“斑竹冈迎山雨暗。” 此也。祭祀冈　，在郢城东门外，故楚之东郊也，岁时在此望祭。

大战冈　在赤岸，相传关壮缪伏兵处也。诸倪冈　，在城东三十里。五代高氏以将军倪福可有功，分赐土田，子孙世居之。东坡诗云：“古姓聚成村” 者也。

高陵冈　：在府治西二十里。

八洞口　即沙市西门城，旧为望江亭。故老云：“有洞潜通诸蛮。” 元大德中，建城隍祠于其上以镇之。

大江　在府城南。发源自岷，迳此东与汉水合。苏代告楚曰：“蜀地之甲，浮船于汶，乘夏水而下，五日至郢。” 即此水也。盛弘之云：朝发白帝，暮到江陵，其间千二百里，虽乘奔御风，不加疾也。汉水　由圻口分入，合杨水湖水而东南流注于江，十里九湾，郢沔之间，潴为泽薮，皆汉之漾也。《史记》：吴兵之来，楚使子常夹汉水阵，军败，吴乘胜逐之，五战及郢。今长湖一带多吴入郢之迹。《语》曰：“径莫如济，曲莫如汉。”

祥溪水　，杨水所合。《水经注》云：“祥溪出县北盖诸池散流会合而成。”

子胥渎　一曰《西京湖》，吴师入郢所开也。东北由纪南城出，西南注于龙陂。或言此渎灵王时立章华台，漕运所由也。

漕河　在城北，晋元帝时开，即沮漳所迳也。自罗堰口入大漕河，直通襄汉。今草市河是龙门河　，自草市达于沙市，俗名“便河。”

白河　在城东。朱文公《曲江楼记》云：“张侯敬夫守荆，凿门通道，以临白河。大江重湖，一目千里。渠子河　受龙湾市诸湖陂水，下达杨河，水泛则杨河之水潆洄而上矣。”

“西湖　” 在城西十里。子城之西，亦有西湖，故辽邸别墅。

东湖　：在府治东北五里，广袤数十里，一郡胜概，今为畎亩矣。

赤湖　，在城西北一十五里。湖周五十里，城下陂池皆来会同。盛弘之云：“昭王十年，吴通漳水灌纪南城，入赤湖，进灌郢城。”

南湖　在城南三里。唐郑审谪居江陵，构亭其上。杜甫寄诗云：“东郡时题壁，南湖日扣舷。” 又云：“今日南湖采薇蕨，何人为觅郑瓜州。”

瓦子湖　在城东五十里，水面空阔，无风亦澜，一名长湖。或云因楚囊瓦而名。中有吴王坝、擂鼓台，皆入郢时遗迹。

“太白湖　” 与瓦子湖连，李青莲谪夜郎时，曾泊于此地，以贤名，亦犹沔水之郎官矣。

东湾湖　在浩口下流，江、潜二邑之限也。蓼台湖　，三湖之一隅也。俗传楚平王葬此，伍贠求之不得，有石工导而掘焉，深及黄泉，乃见石椁。今犹有台，土人立庙于上。

白鹭湖　上承长夏港水，东流南曲，襟带民居。唐大历中，王栖霞隐此。

柘林白沙湖　在县东十里。多产鱼利，秋冬之间，芦人渔子泛滥其中。

罗湖　：在城东五里，尚有罗湖台。

五叶湖　在渚宫，张氏五叶世居之。韩翃《送江陵元司录》诗：“片雨三江道，残秋五叶湖。”

三湖　在郡东北八十里。郦道元云：“东北路曰三湖，水在大港，北港南曰中湖，南堤下曰昏官湖。三湖合为一水，东通荒谷。春夏水盛，则南通大江，否则南迄江堤，北迳方城。宋元嘉中，通路，自三湖下注杨水，以广运漕。”

红马湖　在郡东百里。上承三湖，下入白螺，春夏水涨，淼然无际。

倚南湖　：在府治东九十四里。

离湖　在东七十五里，今犹有离湖桥，故存其名。按《水经注》：“杨水入华容县离湖。” 华容，今监利县。故监利西六十里亦有离湖。

倚北湖　：在府治东一百十里。

象湖　：在府治东三十里。

高沙湖　在府治西北七里。齐聘士文范家于此。《水经注》言在邴里洲，《荆南志》言在牧回洲。翠泽平皛，水陆弥旷，芰荷殷生，鳞羽滋阜。湖南林野清迥，可以栖托。黄鲁直诗：“不趋吏部曹中版，且脍高沙湖里鱼。”

《后湖　》，元稹诗：“荆有泥泞水。” 则湖在荆之邑矣。

郛在前，湖在后，故谓之“后湖。” 今仍故名，但在子城之北耳。

沱湖　　　　，豉湖　　　　，《中湘湖》。

路湖　　　　、糓湖　　　　五种。湖南浦　，江南岸也。《水经注》云：江浦右迤南派曲而极，世谓江曲。杜甫有《出江陵南浦寄郑少尹诗》。

夏浦　江自夏水以下多有此名，皆左迤也。《哀郢》云：“背夏浦而西思兮，哀故都之日远。”

白马渊　在郡东十里，汉水入郡交汇处。天井渊　，在郡东北十里。又《监利县志》引《水经注》：“杨水之东，历天井，井广员二里，其深不测，下有潜室，见辄有兵。” 其说皆同，相去则迳庭矣。椒茨渊　，在郡南十里。

巢婆渊　去大江五里，去古堤东南三里，水深，中产鲫鱼。相传古有此渊者为巢姓翁，故名“黄潭渊　。” 在大江北，逼近江堤，内外皆水，捍筑取土维艰。

《龙二渊　》，在大江北，潭深不测，近滨大堤，连年挽筑，大费力役。

廖曲渊　在郡东南，以“渊” 名者居多。

荷叶渊　在沙市东五里，江溃所成。

《张老渊　》，在古堤下，去荷叶渊二里。其南又有酒店，渊最深。

鹤泽　在府境。羊祜镇荆州。泽中多鹤，取以教舞，娱宾客。

白龙潭　，在纪山寺后。潭黯黑，相传中有伏龙，岁旱取水，祈雨辄应。

五色潭　，在西门外。水气上浮，时成五色渊渟镜净，晶焉冲照，或亦谓之龙潭。相传下有九牛三镬，镇遏水灾。

菊潭　在府治

黄潭　由江津迳此，以堤为郡邑之障。水势冲激，潭深不测，此堤最称险隘，防御极难为力。白小潭　在沙津西，旧多白小鱼，故名。杜甫诗：“白小群分命，天然二寸鱼。” 又云：“闻说江陵府，云沙静渺然。白鱼如切玉，朱橘不论钱。” 今潭已化陆，而名如故。

柞溪　《郦注》云：“柞溪东注船官湖，湖水东北注女观湖，又东入于杨。”

马鞍溪　，《舆地纪胜》云：“相传伍员初出走，以马鞍画此溪而免。” 《名胜志》言在江陵

灵溪　，庾仲雍曰：“荆城西九里有灵水。郭璞诗‘灵溪可潜盘’” ，此也。《水经注》云：灵溪水无泉源，上承散水，合成大溪，南流注江。江溪之合有灵溪戍，背河面江，西带灵溪，故名。《纲目》：“桓振逆战何无忌于灵溪，即此。”

龙洲　在枝回洲下，一名“龙阳洲” ，相传为吴太守李衡种橘处。

宠洲　：在龙洲东。《水经注》云：“二洲之间，世擅多鱼，渔者投罟历网，往往糸绝。有潜客泳之，见水下有两石牛，尝为罟害。故渔者莫不击浪浮舟，鼓枻而去。”

燕尾洲　桑钦曰：“江水又东迳燕尾洲，蚌城在其上。齐胡谐之筑城此洲，以逼萧子响，盖因此城也。”

西沙洲　，齐聘士刘虬尝居之。虬旧家高沙湖，以此洲去人远，乃徙宅焉。《齐书》曰：“虬自南阳徙江陵，累辟不就。其报竟陵王书云：‘虬四节卧病，三时灌植，畅馀音于山泽，托暮情于鱼鸟。宁非唐虞重恩，周召宏施哉’？”

枝回洲　在县西南，江水自此分而为南、北江。